b'\n_START_ARTICLE_\n\xc5\xbdelezov(III) klorid\n_START_SECTION_\nNomenklatura\n_START_PARAGRAPH_\nDeskriptorja brezvoden in hidrat povesta, da je sol brezvodna ali ima vezano kristalno vodo. Bolj natan\xc4\x8den je deskriptor heksahidrat, ki pove, da ima molekula vezanih \xc5\xa1est molekul kristalne vode, se pravi da je njena formula FeCl\xe2\x82\x83\xe2\x80\xa26H\xe2\x82\x82O. Spojina se pi\xc5\xa1e tudi kot trans-[Fe(H\xe2\x82\x82O)\xe2\x82\x84Cl\xe2\x82\x82]Cl\xe2\x80\xa22H\xe2\x82\x82O in s sistematskim imenom tetraakvadikloro\xc5\xbeelezov(III) klorid dihidrat, ki natan\xc4\x8dno opi\xc5\xa1eta tudi njeno zgradbo.\n_START_SECTION_\nZgradba in lastnosti\n_START_PARAGRAPH_\nBrezvodni FeCl\xe2\x82\x83 ima oktaedri\xc4\x8dne Fe(III) centre, ki so med seboj povezani z dvema koordinatnima kloridnima ligandoma. Heksahidrat je sestavljen iz kationskih kompleksov trans-[Fe(H\xe2\x82\x82O)\xe2\x82\x84Cl\xe2\x82\x82]\xe2\x81\xba in kloridnih anionov. Preostali dve molekuli vode sta vrinjeni v monoklinsko kristalno mre\xc5\xbeo._NEWLINE_\xc5\xbdelezov(III) klorid ima relativno nizko tali\xc5\xa1\xc4\x8de in vre pri pribli\xc5\xbeno 315 \xc2\xb0C. Pare so sestavljene iz dimera Fe\xe2\x82\x82Cl\xe2\x82\x86, ki z nara\xc5\xa1\xc4\x8dajo temperaturo vedno bolj disociira v monomerni FeCl\xe2\x82\x83 (molekularna to\xc4\x8dkovna simetrija D\xe2\x82\x83\xe2\x82\x95) oziroma njegova konkuren\xc4\x8dna reverzibilna razpadna produkta \xc5\xbeelezov(II) klorid (FeCl\xe2\x82\x82) in elementarni klor (Cl\xe2\x82\x82).\n_START_SECTION_\nVarnost\n_START_PARAGRAPH_\n\xc5\xbdelezov(III) klorid je strupen, kisel in zelo jedek. Brezvoden je u\xc4\x8dinkovito su\xc5\xa1ilno sredstvo._NEWLINE_\xc4\x8ceprav so poro\xc4\x8dila o zastrupitvah redka, lahko zau\xc5\xbeitje povzro\xc4\x8di resno obolelost in celo smrt. Napa\xc4\x8dno ozna\xc4\x8devanje in skladi\xc5\xa1\xc4\x8denje lahko povzro\xc4\x8di nenamerno zau\xc5\xbeitje ali napa\xc4\x8dno zdravni\xc5\xa1ko diagnozo, kar je \xc5\xa1e posebej nevarno pri te\xc5\xbejih zastrupitvah.'